Worcester F 80 Distinctiones

199 Predicator

Predicator debet esse doctus vt intelligat. Nam aqua prius est in fonte quam in riuo. Semen etiam prius est in terra quam in spica, Dan. 11[:33]: *Docti in* populis *docebunt plurimos.* Psal. [70:17]: *Deus, docuisti* *me*.

¶ Secundo, debet esse facundus ut intelligere faciat, sicut oculus meus videt in clara luce. Sic os melius docet aperta voce, Matt. 5[:2]: *Aperiens os suum docebat eos*. Sic Esdras legit aperte et distincte intelligendum, Nehe. 8[:18].

¶ Tercio, debet esse operosus ut exemplo moueat. Sic aquila super pullos volitat, pictor coram discipulo pingit, Act. 1[:1]: *Cœpit Jesus facere et docere*. [1] Esdr. 7[:10]: *Esdras paravit cor suum, ut investigaret legem Domini, et faceret et doceret*. Sed heu quia Rom. 2[:22]: *Qui* doces *non moechandum, moecharis*. Job 4[:3]: *Ecce docuisti* plurimos, *et manus lassas roborasti*.

¶ Item, [2] Tim. 4[:2]: *Prædica verbum, insta opportune*, *importune: argue*, si peccant, *obsecra*, ut se corrigant, *increpa*, si tardant, *in omni patientia, et doctrina*, comminando tormenta malis vt sic a malo resipiscant. Sicut auis viso laqueo, Jonas 3[:6]: *Pervenit verbum* Domini *ad regem*, id est, diuine vlcionis comminacione et peniteant promittendo gaudia bonis vt per amorem in Deo proficiant. Sicut operarius promissa magna mercede, Jer. 15[:16]: *Factum est* *verbum tuum* *mihi in gaudium*, etc.

¶ Item, predicator debet habere vite sanctimoniam. Non enim creditur testibus sceleratis, nec litteris cancellatis, sic nec predicatoribus contaminatis.

¶ Tercio, debet habere sacre scripture noticiam quia sicut periculosa est nouacula in manu tonsoris ydiote, sic predicacio in ore illiterati.

¶ De hiis tribus dicitur, Act. 18[:24]: *Apollo* erat *vir*, quo ad primum, *eloquens*, quo ad secundum, *potens in scripturis*, quo ad tercium. Vel sic tria sunt necessaria predicatori. Primo puritas vite siue remorsu consciencie quo ad mortale alioquin si predicet peccat, Psal. [49:16-21]: *Peccatori dixit Deus: Quare*

/fol. 285vb/

*tu enarras*, et sequitur *arguam te, et statuam.* Secundum, necessitatem est competens sciencia ut scilicet habeat explicitam noticiam articulorum fidei, decem preceptorum, discrecionem peccati a non peccato. Alioquin *cecus cecum* ducit, [Luc. 6:39].

¶ Tercium, necessitatem est auctoritas qua mittatur ab ecclesia quomodo inquit apostolus, Rom. [10:15]: *Predicabunt nisi mittantur*.

¶ Vel sic predicatori necessaria est sciencia, doctrina, vita, in quibus non sufficit vna sine[[1]](#footnote-1)

alia. Nam sciencia sine doctrina nullus est vtilitatis, Eccli. 20[:32]: *Sapientia* *absconsa, et thesaurus invisus, quæ utilitas in utrisque*? Doctrina sine sciencia magne est fatuitatis. Gregorius, necesse est ut quod stulte sapitur, stulte predicetur, [1] Tim. 1[:7]: *Non intelligentes neque quæ loquuntur, neque de quibus affirmant*. Tales sunt filii viperarum qui ante tempus rumpunt vterum maternum, ut exeant ad hortum. Sic multi ante tempus interumpunt studium, ut festinent ad predicandum.

¶ Item, scientia et doctrina sine vita, magne vanitatis. Magna vanitas ad instar candele alios illuminare seipsum consumere. Tales habent vocem Jacob, id est, doctrinam bonam sed manus Esau, id est, operationem mala. Igitur finis et intencio predicandi debet esse laus Dei, uel sanctorum, aut edificacio Christi, non adquisicio temporalis lucri aut laudis, nisi forte intendat aliquid adquirere, ad vitam sanctorum, constructionem ecclesie, uel potestatis vel penitentie actum, ut patet [Causa] 8, quest. 1, c. [8], *Olim,* et capitulo [9], *In Scripturis.*

¶ Item predicantes ex iurisdiccione tenentur predicare ex necessitate salutis vel per se uel per alios si operteat. Quia si per alios id faciant vt per vicarios vel per fratres missos, non est omnino tutum, quia aut ipsi sunt sufficientes, et tunc si non predicent, videntur cum [Matt. 25:25] seruo nequam talentum abscondere. Si vero sunt insufficientes periculum est eis tale beneficium recipere quod tale onus requirit cum ipsi nosciant. Igitur sufficientes ad predicandum merito deberent preponi beneficiis secundum illud Gregorii, indignus lana et lacte conuincitur qui non pascit oues. Igitur predicanti iure ordinario stipendia debentur de ecclesia predicantibus autem ex solo zelo. Stipendia non debentur ab auditoribus sed ab illo cuius vicem gerunt secundum Gregorium, secundum illud Job 31[:39]: *Si fructus eius comedi absque pecunia*.

1. sine ] F 128 *corr.* cum F 80. [↑](#footnote-ref-1)